Deepsee

De **Deepsee** is defineert as de Deel vun'e Ozeans ünner tominnst 200 Meter Seedeep - oder wetenschoplich: ünner dat *Epipelagial*-Rebeet. Üm und bi 70 Perzent vun de See hören to de Deepsee. In 1000 Meter ünner Normalnull sünd dat mit ca. bi 318 Millionen km² 62 Perzent vun de heele Eerbovenflach. De Temperatur liggt bi 5° bit 6° C in 1000 Meter ünner'n Seespegel un twüschen  -1° C un +4° C in de Deep vun 3000 bit 4000 Meter.

## Överblick
 
De Deepsee is en Ozeanrebeet, dat opstunns blots vun ganz wenig Deepsee-U-Bööd utforscht worrn is un woröver de Wetenschap veel weniger weet as över annere Rebeden. Sünnlicht gifft dat dor gor nich mehr un somit ok keen Planten. De Deepseefisch sünd t.&nbsp;B. op Biolumineszenz anwiest. De Deepsee ümfaat den Waterkörper un den Seebodden. Dor gifft dat even Deepsee-Flachen, Ünnerwaterbargen (Seamounts un Guyots), ünnerseeisch Bargen, de mitünner bit na de Bavenflach recken künnt, Deepseerinnen, Seedeepen un grote Deepseebeckens.

Mitünner gifft an an de middelozeaansch Rüchen hitte Borns, de Ierzschlämm aflagert. Se billt de Grunnlaag för en egen Ökosystem, dat vullstännig unafhangig is vun’t Sünnlicht, un warrt as Black Smokers („Swarte Smökers“) betekent. In de Nöög vun Deepseerinnen gifft dat kole Borns, de ok Cold seeps oder Methanborns nöömt warrt. Se kaamt dordör tostannen, dat ut den Seebodden Water utströömt, dat to’n Bispeel mit Methan un Swevelwaterstoff anriekert is. Ok disse Borns künnt de Grundlaag för en vun’t Sünnlicht unafhangig Ökosystem wesen.

## Indeelen
### Mesopelagial

De Zoon twüschen 200 Meter un 1000 Meter Deep nöömt man *Mesopelagial*. De Begreep baseert op dat greeksch Woort  *méson* un bedütt so veel as „in de Mitt“ un korrespondeert dormit, dat Mesopelagial een Twüschenzoon twüschen dat *Epipelagial* un de eegentlichen Deepsee is. Hier gifft noch af un an Plankton. Deepsee-Bielfische leven ünner anner Deren in disse Zone.

### Bathypelagial
De Zoon twüschen 1000 Meter un 4000 Meter Deep heet *Bathypelagial*; disse Begrep ut greeksch  *bathýs* bedüdet „deep“. De Druck liggt hier bi rund 400 bar. Hier gifft keen Sünn'nlücht, blots welke Fische un Bakterien maken Lücht dörch Biolumineszenz. In disse Zoon leven ünner anner Kalmar-, Kraken-, Fieffööt- (Seestierns-) un grote Waalfischaarten.

### Abyssopelagial

Dat *Abyssopelagial* ut greeksch  *ábyssos* bedüdet so veel as „grunnlos“. Dat is de Zoon twüschen 4000 Meter un 6000 Meter Deep. De Druck liggt hier bi 600 bar. Ünner anner leven hier Deepsee-Anglerfische. Veele Deeraarten in disse Zoon hebbt grote Müüler.

### Hadopelagial

Dat *Hadopelagial* (ü.a. ok *pelagsches Hadal*) ut greeksch  bedütt Hades (oder Ünnerwelt). Dat is de Zoon vun 6000 Meter bit üm un bi 11000 Metern Deep. Hier is de Druck bit 1100-mal hööger as an de Waterbovenflach oder an't Land. In't Hadopelagial leven ünner anner Kwastmaddiks (de: Borstenwürmer).

### Alternativen Indeelen: Hemipelagial un Eupelagial
Na een anner Indeelen is *Hemipelagial* de Zoon twüschen 800 Meter un 2400 Meter ünner Waterspegel un *Eupelagial* dat Rebeet mit tominnst 2400 Meter Deep. Disse Begrepen gifft vör allen in de Geologie bi Biseihn vun Sedimenten.

Veele Seebiologen maakt keen Ünnerscheed twüschen *Bathypelagial*, *Abyssopelagial* un *Hadopelagial* un nöömt dat alltosammen blots *Deepsee*.